Huldeblyke stroom in ná vier van Phalaborwa sterf | Maroela Media
Frank en Celesté Streicher. Foto: Facebook
Huldeblyke het Sondag op sosiale media ingestroom vir Frank (41), Celesté (40) en Franko Streicher en Lenisè Janse van Vuuren (19) wat Saterdag in 'n botsing naby Gravelotte in Limpopo gesterf het.
Maroela Media het vroeër berig Frank, Celesté, Franko en Janse van Vuuren was saam met Franko se maatjie Janco Oberholzer in die voertuig toe hulle op die R71 reg van voor met 'n vragmotor gebots het. Frank, Celesté, Franko en Janse van Vuuren is op slag dood. Oberholzer het die botsing oorleef, maar het ernstige beserings opgedoen en is in die waakeenheid van 'n hospitaal opgeneem.
Frank en Celesté se dogter, Lua (8), was ten tyde van die ongeluk nie saam met haar gesin in die motor nie.
Frank was 'n fisioterapeut op Phalaborwa, terwyl Celesté 'n onderwyser by Laerskool Phalaborwa (Groenskool) was.
Pieter Burger, skoolhoof van Laerskool Phalaborwa, het aan Maroela Media gesê Celesté het sedert die begin van die jaar vir die Graad 1's by die skool klas gegee. Lua is ook 'n leerder by die skool en Franko was vanjaar in Graad R. Hy het gesê Janse van Vuuren was 'n onderwysstudent wat sedert die begin van die jaar as leerlingonderwyser vir die Graad 1's klas gegee het.
Volgens Burger is die ouers van die skool se leerders reeds via sosiale media van die tragiese voorval ingelig, maar sal die skool môre 'n amptelike omsendbrief in dié verband uitstuur. Burger het gesê die skool se bestuur sal eers met die families van die oorledenes vergader voordat enige besluite oor 'n moontlike gedenkdiens by die skool geneem word.
Intussen het 'n familielid op Facebook aangekondig dat die Streicher-gesin se begrafnis Saterdag vanuit die NG Kerk op Phalaborwa gehou sal word. Begrafnisreëlings vir Janse van Vuuren is nog nie bekend nie.
Johan Kruger, 'n goeie vriend van die gesin, het vroeër aan Maroela Media gesê die Streicher-gesin was in Letsitele om Franko se bulletjierugbywedstryd by te woon. Hulle was op pad terug na Phalaborwa toe die ongeluk gebeur het.
Frank Streicher en sy seun, Franko, vier Franko se eerste drie tydens 'n rugbywedstryd. Foto: Facebook
Frank het vroeër Saterdag 'n foto van hom en 'n trotse Franko op sy Facebook-blad gedeel nadat Franko sy eerste drie tydens 'n wedstryd gedruk het. "Franko druk sy eerste drie! What a special moment!", het hy geskryf.
Talle mense het Sondag hul skok oor die nuus op sosiale media gedeel en boodskappe van medelye en bemoediging aan die families geplaas. "Franko Planko, jou eerste drie vir Groenskool vanoggend en vanaand speel jy in Liewe Jesus se span! Rus in vrede. Ons harte is baie, baie seer vanaand, maar ons weet daar waar julle vanaand is, ruil julle nie plekke met ons nie. Ons gaan elke sonskynglimlag van julle mis," het een boodskap gelui.
Ook op Janse van Vuuren se Facebook-blad het talle van haar vriende boodskappe en herinneringe van haar gedeel. "Jy sal altyd onthou word vir jou goeie hart en vir 'n mens [met] wie God ander mense mee geseën het. Jy is in 'n beter plek. Rus in vrede mooie Koningskind."
Dit is verskriklik.Jammer om te verneem.Sterkte aan almal betrokke.
Werklik tragies! Baie sterkte Familie en Phalaborwa se mense
Soos wat ek vandag in ons dorp gery het. Kon mens die skok & hartseer in almal se gesigte gesien het. Sterkte vir al die families betrokke.
Dis so hartseer. Sterkte aan almal wie iemand moes afstaan . Ons gebede bly saam met julle
Ons lê voor U o God in oodmoed. Ons harte is verskeur. Mooi mense is weg. Een onverantwoordelike handeling met n vragmotor en n hele gesin is weg. Here net U kan harte heel. Abba Vader